Բանու մորաքույրը, որ վերջին խոսքը չհասկացավ, հուսահատ շրջվեց Ասյայի կողմը, բայց նա կարծես թարգմանելու մտադրություն չուներ, ամբողջովին կենտրոնացել էր թուրքական ոճով Դոնալդ Տրամպի' թիմերին տրված առաջադրանքների քննադատության վրա: Այս անգամ մասնակիցներից պահանջել էին զբաղվել տեքստիլ արտադրությամբ և նորից կարել Ֆեներբահչեի դեղին-կապույտ համազգեստը: Մրցույթում հաղթելու էր այն թիմը, որի կարածը ամենաշատ ձայնը կստանար: Ասյան այս հանձնարարության համար էլ էր այլընտրանք մտածել, բայց այս անգամ իր գաղափարը չբարձրաձայնեց: Արդեն չէր ուզում խոսել: Ճիշտն ասած' ամերիկուհին սպասվածից գեղեցիկ էր. էլի լավ է, նորից հուսախաբ եղավ: Նա կարծել էր' աղջիկը, ում դիմավորելու են օդանավակայանում, հիմար շիկահերի մեկն է լինելու, հույս ուներ, որ այդպես է: Բայց աղջիկն այդպիսի տեսք չուներ: Շատ հավասարակշռված էր երևում...